CELEX: 32022R0791
Language: ro
Date: 2022-05-19 00:00:00
Title: Regulamentul de punere în aplicare (UE) 2022/791 al Comisiei din 19 mai 2022 de modificare a Regulamentului de punere în aplicare (UE) 2017/1185 în ceea ce privește notificarea nivelurilor stocurilor de cereale, de semințe oleaginoase și de orez

20.5.2022   
               
               
                  RO
               
               
                  Jurnalul Oficial al Uniunii Europene
               
               
                  L 141/15
               
            
         REGULAMENTUL DE PUNERE ÎN APLICARE (UE) 2022/791 AL COMISIEI
         din 19 mai 2022
         de modificare a Regulamentului de punere în aplicare (UE) 2017/1185 în ceea ce privește notificarea nivelurilor stocurilor de cereale, de semințe oleaginoase și de orez
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 223 alineatul (3),
         întrucât:
         
                     (1)
                  
                  
                     Regulamentul de punere în aplicare (UE) 2017/1185 al Comisiei (2) stabilește normele de aplicare a Regulamentului (UE) nr. 1308/2013 în ceea ce privește obligațiile statelor membre de a notifica informații și documente relevante Comisiei.
                  
               
                     (2)
                  
                  
                     Asigurarea calității datelor colectate și difuzate este esențială pentru monitorizarea și pentru asigurarea unei transparențe adecvate a pieței. Prin urmare, statele membre sunt obligate să notifice Comisiei datele necesare pentru urmărirea acestor obiective.
                  
               
                     (3)
                  
                  
                     Deși este responsabilitatea statelor membre să ia măsurile necesare pentru a se asigura că informațiile notificate sunt relevante pentru piața în cauză și sunt exacte și complete, Comisia trebuie să facă uz de expertiza sa sectorială pentru a stabili datele care trebuie publicate în cazurile în care statele membre nu au notificat informațiile necesare.
                  
               
                     (4)
                  
                  
                     Invadarea Ucrainei de către Rusia la 24 februarie 2022 și perturbările rezultate pe piața mondială au scos la lumină o serie de lacune în materie de informații. Informațiile actualizate privind nivelurile stocurilor de cereale, de semințe oleaginoase și de orez, inclusiv producția și nivelurile stocurilor de semințe certificate, deținute de producători, de angrosiști și de operatorii relevanți s-au dovedit a fi esențiale pentru a decide cu privire la măsurile relevante de prevenire și de atenuare a perturbărilor pieței. Obligațiile de raportare trebuie astfel extinse și la aceste informații.
                  
               
                     (5)
                  
                  
                     Prin urmare, Regulamentul de punere în aplicare (UE) 2017/1185 trebuie modificat în consecință.
                  
               
                     (6)
                  
                  
                     Având în vedere faptul că invadarea Ucrainei de către Rusia are deja un impact asupra comerțului și a prețurilor la cereale, la semințe oleaginoase și la orez, prezentul regulament trebuie să intre în vigoare la data publicării în Jurnalul Oficial al Uniunii Europene. Cu toate acestea, statelor membre trebuie să li se acorde suficient timp pentru a elabora metodologiile și sistemele operaționale pentru colectarea informațiilor necesare. Prin urmare, noile dispoziții privind notificările stabilite în anexa III la Regulamentul de punere în aplicare (UE) 2017/1185 trebuie să se aplice începând cu luna iulie 2022.
                  
               
                     (7)
                  
                  
                     Măsurile prevăzute în prezentul regulament sunt conforme cu avizul Comitetului de gestionare a organizării comune a piețelor agricole,
                  
               ADOPTĂ PREZENTUL REGULAMENT:
         
            Articolul 1
            Modificări aduse Regulamentului de punere în aplicare (UE) 2017/1185
            Regulamentul de punere în aplicare (UE) 2017/1185 se modifică după cum urmează:
            
                        1.
                     
                     
                        Articolul 5 se înlocuiește cu următorul text:
                        
                           „Articolul 5
                           Notificarea implicită
                           Cu excepția cazului în care se prevede altfel în actele menționate la articolul 1, dacă statele membre, precum și, după caz, țările terțe sau operatorii nu notifică Comisiei informațiile sau documentele necesare până la termenul-limită („declarație nulă”), se consideră că statele membre, precum și, după caz, țările terțe sau operatorii au notificat următoarele:
                           
                                       (a)
                                    
                                    
                                       în cazul prețurilor, absența informațiilor;
                                    
                                 
                                       (b)
                                    
                                    
                                       în cazul altor date cantitative, o valoare zero;
                                    
                                 
                                       (c)
                                    
                                    
                                       în cazul unei informații calitative, o situație «nimic de raportat».
                                    
                                 În toate cazurile, Comisia decide dacă valoarea implicită se publică și/sau se înlocuiește cu o estimare a Comisiei sau cu menționarea lipsei notificării.”
                        
                     
                  
                        2.
                     
                     
                        Anexa III se modifică în conformitate cu anexa la prezentul regulament.
                     
                  
         
            Articolul 2
            Intrare în vigoare și aplicare
            Prezentul regulament intră în vigoare la data publicării în Jurnalul Oficial al Uniunii Europene.
            Articolul 1 punctul 2 se aplică de la 1 iulie 2022.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 19 mai 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 347, 20.12.2013, p. 671.
         
            (2)  Regulamentul de punere în aplicare (UE) 2017/1185 al Comisiei din 20 aprilie 2017 de stabilire a normelor de aplicare a Regulamentelor (UE) nr. 1307/2013 și (UE) nr. 1308/2013 ale Parlamentului European și ale Consiliului în ceea ce privește notificările către Comisie ale informațiilor și documentelor, precum și de modificare și abrogare a mai multor regulamente ale Comisiei (JO L 171, 4.7.2017, p. 113).
      
      
         
            ANEXĂ
            În anexa III la Regulamentul de punere în aplicare (UE) 2017/1185, punctul „1. Orez” se înlocuiește cu următorul text:
            
               „1a.   Orez
               
               
                  Conținutul notificării: pentru fiecare dintre tipurile de orez menționate în partea I punctele 2 și 3 din anexa II la Regulamentul (UE) nr. 1308/2013:
               
                           (a)
                        
                        
                           suprafața cultivată, randamentul agronomic, producția de orez nedecorticat în anul de recoltare și randamentul la prelucrare;
                        
                     
                           (b)
                        
                        
                           consumul local de orez (inclusiv de către industria prelucrătoare), exprimat în echivalent albit;
                        
                     
                           (c)
                        
                        
                           nivelurile lunare ale stocurilor de orez (exprimate în echivalent albit) deținute de producători și de morile de orez, defalcate pe orez produs în Uniunea Europeană și orez importat.
                        
                     
                  Perioada de notificare: până la data de 15 ianuarie a fiecărui an, pentru anul precedent, în ceea ce privește suprafața plantată și consumul local; până la sfârșitul fiecărei luni, pentru luna precedentă, în ceea ce privește stocurile lunare.
               
                  Statele membre vizate:
               
               
                           (a)
                        
                        
                           pentru producția de orez nedecorticat, toate statele membre producătoare de orez;
                        
                     
                           (b)
                        
                        
                           pentru consumul local, toate statele membre;
                        
                     
                           (c)
                        
                        
                           pentru stocurile de orez, toate statele membre producătoare de orez și statele membre care au mori de orez.
                        
                     1b.   Cereale
               
               
                  Conținutul notificării: nivelul lunar al stocurilor de cereale relevante pentru piața Uniunii, pe baza stocurilor deținute de producătorii, de angrosiștii și de operatorii relevanți.
               
                  Perioada de notificare: până la sfârșitul fiecărei luni, pentru luna precedentă.
               
                  Statele membre vizate: toate statele membre.
               1c.   Semințe oleaginoase
               
               
                  Conținutul notificării: nivelul lunar al stocurilor de semințe de rapiță, de semințe de floarea-soarelui, de boabe de soia, de făină din semințe de rapiță, de făină din semințe de floarea-soarelui, de făină de soia, de ulei brut de rapiță, de ulei brut de floarea-soarelui și de ulei brut de soia, pe baza stocurilor deținute de producătorii, de angrosiștii și de operatorii relevanți.
               
                  Perioada de notificare: până la sfârșitul fiecărei luni, pentru luna precedentă.
               
                  Statele membre vizate: toate statele membre.
               1d.   Semințe certificate
               
               
                  Conținutul notificării: pentru cerealele, orezul, semințele oleaginoase și culturile proteice în cazul cărora statele membre notifică prețuri pe baza punctelor 1, 2 și 3 din anexa I sau a punctului 2 din anexa II:
               
                           (a)
                        
                        
                           suprafața acceptată pentru certificare;
                        
                     
                           (b)
                        
                        
                           cantitățile de semințe recoltate în vederea certificării;
                        
                     
                           (c)
                        
                        
                           nivelul stocurilor de semințe certificate deținute de operatorii relevanți.
                        
                     
                  Perioada de notificare: până la data de 15 noiembrie a fiecărui an, pentru suprafața recoltată în anul respectiv, în ceea ce privește suprafața acceptată pentru certificare; până la data de 15 ianuarie a fiecărui an, pentru anul anterior, în ceea ce privește semințele recoltate; până la sfârșitul lunii februarie și până la sfârșitul lunii iulie, pentru luna precedentă, în ceea ce privește stocurile.
               
                  Statele membre vizate: statele membre vizate de punctele 1, 2 și 3 din anexa I sau de punctul 2 din anexa II.”